El Consell Jurídic Consultiu avala la decisió del plenari municipal per convertir el consistori en l'agent urbanitzador de Sanxo Llop
11 abril 2019

## El Consell Jurídic Consultiu avala la decisió del plenari municipal per convertir el consistori en l'agent urbanitzador de Sanxo Llop11 abril 2019Última actualització: 14 juliol 2025

![](../gestion/img/CW_00090.JPG)  
  

El coordinador general d'Urbanisme, Vicent Mascarell, ha comparegut aquest matí en roda de premsa per informar que el Consell Jurídic Consultiu (CJC), òrgan consultiu suprem del Consell, de l'administració autonòmica i de les administracions locals de la Comunitat Valenciana en matèria jurídica, va resoldre ahir favorablement sobre la intenció de l'Ajuntament de Gandia de retirar l'adjudicació de la condició d'agent urbanitzador a la mercantil que estava desenvolupant el polígon de Sanxo Llop.

El document afirma que "_pel que queda exposat, el ple del Consell Jurídic Consultiu de la Comunitat Valenciana és del parer que procedeix la resolució de l'adjudicació de la condició d'agent urbanitzador a la mercantil Aprusa en els termes assenyalats en la consideració del present dictamen_".

Sobre aquesta decisió, Mascarell ha afirmat que la paralització durant molts anys del polígon Sanxo Llop suposava un fre al desenvolupament de sòl industrial a la ciutat. "_Ha estat la decisió més complexa però ens permet tindre el control directe del PAI per aconseguir acabar-lo, ja que el dictamen avala els informes del consistori_".

Un altre aspecte que ha destacat Mascarell, és que el CJC s'autoritza a l'Ajuntament de Gandia la confiscació d'una part de la fiança de l'agent urbanitzador per pal·liar el perjudici que es puga haver causat a la ciutat.

La decisió del CJC ha de ser elevada al plenari municipal per a la seua aprovació final.